text:
Pe E te Matuā Faatāua le Afioga a Ieova?
ʻIna ua outou maua le afioga a le Atua, ona outou talia lea, o le mea moni, o le afioga a le Atua.’
PESE: 96, 94
1-3. O le ā atonu na māfua ai faafitauli i le va o Evotia ma Sunetui, ma e mafai faapefea ona tatou ʻalofia faafitauli faapea? (Tagaʻi i le ata i luga aʻe o le matua.)
E MATUĀ faatāua e auauna a Ieova lana Afioga, le Tusi Paia. Talu ai e tatou te lē lelei atoatoa, o i tatou uma lava la e tatou te maua ni fautuaga mai i le Tusi Paia. O le ā le auala e tatou te tali atu ai i na fautuaga? Seʻi manatu iā Evotia ma Sunetui, o ni Kerisiano i le uluaʻi senituri. Sa iai ni faafitauli matuiā i le va o nei fafine faauuina. O ā na faafitauli? E lē o taʻua mai i le Tusi Paia. Peitaʻi, seʻi faapea o le mea lenei na tupu.
2 Seʻi faapea na valaaulia e Evotia ni uso ma tuafāfine i lona fale mo se taumafataga ma latou fiafia faatasi ai. E leʻi valaaulia Sunetui, ae na faalogo na fiafia i latou uma sa iai i lenā faatasiga. Atonu na faapea ifo Sunetui: ʻOu te ofo i le lē valaaulia o aʻu e Evotia. Na ou faapea o ia o saʻu uō lelei.’ O le lē fiafia o Sunetui, na amata ai ona ia lē toe talitonuina Evotia ma masalosalo iā te ia. O lea na faatulaga ai e Sunetui se faatasiga ma toe valaaulia ai uso ma tuafāfine lava ia, ae e leʻi valaauliaina Evotia. O lenei faafitauli i le va o Evotia ma Sunetui, sa ono saveʻu ai le filemu o le faapotopotoga atoa. E lē o taʻuina mai i le Tusi Paia le iʻuga na oo i ai, ae atonu na talia e nei tuafāfine le fautuaga alofa a le aposetolo o Paulo.
3 E iai taimi e tulaʻi mai ai faafitauli faapea i totonu o faapotopotoga o tagata o Ieova i aso nei. Peitaʻi, e mafai ona foʻia pe ʻalofia na faafitauli pe afai e tatou te faatatauina fautuaga o loo i le Afioga a le Atua, le Tusi Paia. Pe afai foʻi e tatou te matuā faatāuaina le Afioga a Ieova, o le a tatou ola la e tusa ma faatonuga o loo iai.
LE AFIOGA A LE ATUA MA O TATOU FAALOGONA
4, 5. O le ā le fautuaga i le Afioga a le Atua e faatatau i le pulea o o tatou faalogona?
4 E lē faigofie ona pulea o tatou faalogona pe a manatu ua lē amanaʻia i tatou, pe e lē tonu le auala e feutagaʻi mai ai se isi iā i tatou. E lagona le tigā pe a faileagaina i tatou ona o o tatou atunuu, lanu, po o foliga vaaia. Ae e sili atu ona tigā pe afai o se uso po o se tuafafine lea e na te faia mai nei tulaga! Po o iai i le Afioga a le Atua ni fautuaga e fesoasoani iā i tatou, pe a feagai ma nei tulaga ona o le tino lē lelei atoatoa?
5 Ua mātauina e Ieova faiā faaletagata talu mai le amataga o le tagata. E na te mātauina o tatou faalogona ma gaoioiga. O o tatou mafaufauga ma faalogona ita, e māfua ai ona faia ni faamatalaga po o ni gaoioiga e tatou te toe salamō ai. Maʻeu le atamai o le faatatau o le fautuaga a le Tusi Paia, ia pulea lo tatou ita ma ʻalofia le vave tigā o le loto! (Faitau le Faataoto 16:32; Failauga 7:9.) E mautinoa o i tatou uma e manaʻomia ona taumafai e ʻalofia le maʻaleʻalegofie o o tatou faalogona, ma ia faaalia atili le lotofaamagalo. E tāua tele iā Ieova ma Iesu le faamagalo atu. (Mata. 6:14, 15) Pe e manaʻomia ona faaleleia lo tatou uiga o le lotofaamagalo ma pulea o tatou faalogona?
6. Aiseā e tatau ai ona tatou leoleo faasaga i le loto ita?
6 O tagata e lē puleaina o latou faalogona, e masani ona maua i le loto ita. O le iʻuga, e lē mananaʻo isi e faifaimea faatasi ma i latou. E mafai ona avea se tagata loto ita ma taaʻiga leaga i totonu o le faapotopotoga. Atonu e taumafai e nanā lona ita po o lona ʻinoʻino, peitaʻi o le a ʻfaaalialia i le faapotopotoga’ ni manatu lē lelei o loo i lona loto. (Faata. 26:24-26) E ono mafai ona fesoasoani toeaina i lenā tagata ia iloa o le loto ita, ʻinoʻino, ma le teuloto o faalogona lē fiafia i isi, o ni uiga e lē taliaina i le faalapotopotoga a le Atua. O loo manino le Afioga a Ieova e faatatau i lenei manatu. (Levi. 19:17, 18; Roma 3:11-18) Pe e te ioe i lenei manatu?
MANATUA LE AUALA O LOO TAʻITAʻIA AI I TATOU
7, 8. (a) O le ā le auala o loo taʻitaʻia ai e Ieova le vaega faalelalolagi o lana faalapotopotoga? (e) O ā nisi o faatonuga o loo maua i le Afioga a le Atua, ma aiseā e tatau ai ona tatou usitaʻia?
7 O loo taʻitaʻia ma fafaga e Ieova i latou o loo i le vaega faalelalolagi o lana faalapotopotoga, e ala mai i le “pologa faamaoni ma le faautauta” lea e taʻitaʻia e Keriso, “o le ulu ia o le faapotopotoga.” (Mata. 24:45-47; Efe. 5:23) I le pei o le vaega pule i le uluaʻi senituri, e talia ma matuā faatāua e lenei pologa afioga po o feʻau mai i le Atua. (Faitau le 1 Tesalonia 2:13.) O ā nisi o taʻiala po o faatonuga ua saunia mai i le Tusi Paia mo lo tatou lelei?
8 O loo faatonuina i tatou i le Tusi Paia ia auai e lē aunoa i sauniga. (Epe. 10:24, 25) O loo faalaeiau mai foʻi ia tatou autasi i talitonuga. (1 Kori. 1:10) Ua taʻu mai i le Afioga a le Atua ia faamuamua le Malo i o tatou olaga. (Mata. 6:33) O loo faamamafa mai foʻi i le Tusi Paia lo tatou tiute ma le faaeaga o le talaʻi mai lea fale i lea fale, i nofoaga faitele, ma talaʻi lē fuafuaina. (Mata. 28:19, 20; Galu. 5:42; 17:17; 20:20) Ua faatonuina i le Afioga a le Atua toeaina Kerisiano ia tausia le mamā o lana faalapotopotoga. (1 Kori. 5:1-5, 13; 1 Timo. 5:19-21) Ua poloaʻia foʻi e Ieova i latou uma o loo i lana faalapotopotoga, e tatau ona mamā i le itu faaletino ma le faaleagaga.
9. O le ā le auala e tasi ua faaaogā e Iesu e fesoasoani iā i tatou ina ia malamalama ai i le Afioga a le Atua?
9 E ono manatu nisi e lē manaʻomia se isi e tau faamatala atu le Tusi Paia iā i latou. Peitaʻi, ua tofia e Iesu le “pologa faamaoni” ua na o le pau lea o le auala mo le saunia mai o meaʻai faaleagaga. Talu mai le 1919, ua faaaogā e Iesu Keriso o lē ua faamamaluina, lenā pologa e fesoasoani i ona soo ina ia malamalama i le Afioga a le Atua ma mulimuli i taʻiala o loo iai. Pe a tatou usiusitaʻi i faatonuga o loo i le Tusi Paia, ua tatou saosaolaumea ai i le mamā, filemu, ma le autasi i le faapotopotoga. E ao iā i tatou taʻitoʻatasi ona fesili ifo, ʻPo o oʻu faamaoni i le auala o loo faaaogā e Iesu i aso nei?’
O LOO AGAʻI TELEVAVE I LUMA LE KARIOTA A IEOVA
10. O le ā le auala o loo faamatala ai i le Esekielu le vaega faalelagi o le faalapotopotoga a Ieova?
10 O loo faamatala mai i le Afioga tusia a Ieova le vaega faalelagi o lana faalapotopotoga. O se faataʻitaʻiga, na vaaia e le perofeta o Esekielu i se faaaliga le vaega faalelagi o le faalapotopotoga a le Atua, o loo faaāta mai i se kariota faalelagi. (Eseki. 1:4-28) O loo afio Ieova i lenei kariota, ma o loo agaʻi i so o se itu e uunaʻia ai e lona agaga. O le iʻuga, ua taʻitaʻia e le vaega faalelagi o lana faalapotopotoga le vaega faalelalolagi. E manino mai o loo agaʻi televave i luma le kariota! Seʻi mafaufau i le tele o suiga na faia i le faalapotopotoga a o faagasolo le sefulu tausaga ua mavae. Ia manatua o Ieova na faia na suiga. Ua lē o toe umi ona faaumatia lea e Keriso ma le ʻauagelu paia lenei lalolagi amioleaga, ma ua agaʻi televave i luma le kariota a Ieova ina ia faasilisilia lana pule silisili ese, ma faapaia lona suafa!
11, 12. O ā nisi o mea ua faataunuuina e le faalapotopotoga a Ieova?
11 Seʻi manatu i mea ua faataunuuina e le vaega faalelalolagi o le faalapotopotoga a le Atua i nei aso e gata ai. Faugāfale. E faitau selau ē galulue o loo pisi i le fausiaina o le ofisa ulu fou o Molimau a Ieova i Warwick, i Niu Ioka i Amerika. E faitau afe ē tauofo i le lalolagi aoao, o loo galulue mamafa i le fausiaina o Maota fou mo Sauniga ma toe faatetelē ofisa o lālā, i le taʻitaʻiga a le Matagaluega mo Faugāfale i le Lalolagi Aoao. Maʻeu lo tatou lotofaafetai mo le toʻatele o ē ua lotomalilie e tauofo, o loo galulue malolosi i na galuega! Ia manatua o loo faamanuia Ieova i tagata talaʻi o le Malo i le lalolagi aoao, o ē o loo foaʻi ma le lotomaulalo ma le faamaoni so o se mea e latou te mafai, ina ia fesoasoani i le faatupeina o na galuega.
12 Aʻoga. Seʻi manatu i aʻoga eseese o loo aʻoaʻoina ai aʻoaʻoga mai i le Atua. (Isa. 2:2, 3) O loo iai le Aʻoga mo le Auaunaga Paeonia, Aʻoga mo Tagata Talaʻi o le Malo, Aʻoga o Kiliata, Le Aʻoga e Ulufale ai i Peteli, Aʻoga mo Ovasia Matagaluega ma a Latou Avā, Aʻoga mo Toeaina o le Faapotopotoga, Aʻoga o le Faiva o le Malo, ma le Aʻoga mo Sui o Komiti o Lālā ma a Latou Avā. Ioe, e naunau Ieova e aʻoaʻoina ona tagata! O loo faalauiloa atu foʻi aʻoaʻoga faale-Tusi Paia i la tatou Upega tafaʻilagi o le jw.org, lea o loo maua ai lomiga i le faitau selau o gagana. O loo iai i lenei tuatusi vaega faapitoa mo fanau, aiga, faapea se vaega o loo faamatala ai mea o loo tutupu. Po ua e faaaogāina le jw.org i lau faiva ma le tapuaʻiga a le aiga?
IA FAAMAONI IĀ IEOVA MA LAGOLAGOINA LANA FAALAPOTOPOTOGA
13. O le ā lo tatou tiute tauave o ni tagata tapuaʻi faamaoni o Ieova?
13 Maʻeu se faaeaga o le avea ma vaega o le faalapotopotoga a Ieova! Talu ai ua tatou iloa tapulaa ma mea e finagalo i ai le Atua, o lo tatou tiute tauave la le faia o le mea saʻo ma lagolagoina lana pule silisili ese. A o paʻū atu lenei lalolagi i le leaga, e tatau ona tatou “ʻinoʻino i le leaga” e pei foʻi o Ieova. (Sala. 97:10) E tatou te lē fia aufaatasi ma tagata faalēmataʻu e ala i le faapea atu, “e lelei le leaga, ma e leaga le lelei.” (Isa. 5:20) Talu ai e tatou te mananaʻo ia faafiafia le Atua, o lea e tatou te taumafai ai ia tumau ona mamā i le itu faaletino, tau amio, ma le faaleagaga. (1 Kori. 6:9-11) E tatou te alolofa iā Ieova ma faatuatuaina o ia. Ua tatou filifili e faamaoni iā te ia, e ala i le tausia o ana tapulaa o loo faaalia manino mai i lana Afioga. E tatou te faia foʻi taumafaiga uma ina ia mulimuli i na tapulaa i o tatou aiga, faapotopotoga, galuega, aʻoga, ma so o se mea lava. (Faata. 15:3) Seʻi iloilo nisi o auala e faamaonia atu ai lo tatou faamaoni i le Atua.
14. E faapefea i mātua Kerisiano ona faaalia le faamaoni i le Atua?
14 Tausia aʻe o fanau. E faaalia e mātua Kerisiano le faamaoni iā Ieova, e ala i le aʻoaʻoina o a latou fanau e tusa ai ma lana Afioga. O mātua e matataʻu i le Atua, e lē soona taaʻina i manatu faaleaganuu e faatatau i le tausia aʻe o fanau. E lē taliaina i totonu o se aiga Kerisiano le agaga o lenei lalolagi. (Efe. 2:2) O se tamā Kerisiano ua papatiso, e lē manatu e faapea: ʻO le matou aganuu, o fafine e aʻoaʻoina le fanau.’ E manino le faamatalaga a le Tusi Paia i lenei mataupu: “O outou tamā, . . . ia tausia pea [lau fanau] i aʻoaʻiga ma apoapoaʻiga [faatonuga e taʻitaʻia ai le mafaufau] a Ieova.” (Efe. 6:4; fpl.) O mātua e matataʻu i le Atua, e mananaʻo ia pei a latou fanau o Samuelu, auā sa faatasi Ieova ma Samuelu a o tuputupu aʻe.
15. E faapefea ona faaalia lo tatou faamaoni iā Ieova pe a faia ni filifiliga tāua?
15 Faia o filifiliga. Pe a tatou faia filifiliga tāua i le olaga, o se tasi o auala e faaalia ai lo tatou faamaoni i le Atua, o le saʻili lea o se fesoasoani mai i lana Afioga ma lana faalapotopotoga. Ina ia faataʻitaʻi le tāua o le faia faapea, seʻi manatu i se mataupu faigatā ua aafia ai le toʻatele o mātua. O le masani a nisi mātua ua siitia i isi atunuu, e auina atu a latou pepe faatoʻā fananau ina ia tausi e o latou tauaiga, ae faaauau ona galulue ma saʻili tupe i atunuu fou ua nonofo ai. E moni o lenei mataupu o se filifiliga a le tagata lava ia, ae ia manatua e faamasinoina i tatou e le Atua i a tatou filifiliga e fai. (Faitau le Roma 14:12.) Po o se mea atamai le faia o ni filifiliga tāua e faatatau i o tatou aiga ma galuega totogi, e aunoa ma le tilofaʻia muamua o le Tusi Paia? E mautinoa e leai! E tatou te manaʻomia le fesoasoani a lo tatou Tamā i le lagi, auā e lē mafai e i tatou lava ona faatonu o tatou ala.
16. O le ā le filifiliga sa tatau ona faia e se tasi fafine ina ua fanau lana tama tama, ma o le ā na fesoasoani iā te ia e faia ai le filifiliga saʻo?
16 Ina ua fanau le tama tama a se tasi fafine a o nonofo i se isi atunuu, na la filifili ma lana tane e auina atu le la tama i lo la atunuu moni ina ia tausia e mātua o lana tane. I le taimi lenā, ua amata ona suʻesuʻe le fafine ma se Molimau a Ieova i le Tusi Paia. Sa agaʻigaʻi i luma le fafine ma ia aʻoaʻoina, o lana tiute tauave mai i le Atua, o le tausia aʻe lea o lana tama ina ia tapuaʻi iā Ieova. (Sala. 127:3; Faata. 22:6) Sa tatalo faatauanau lenei fafine iā Ieova e faatatau i lenei mataupu, e pei ona taʻu mai i le Tusi Paia ia tatou faia. (Sala. 62:7, 8) Sa talanoa atu foʻi i lē na faia lana suʻesuʻega ma isi i le faapotopotoga. E ui lava na uunaʻia o ia e ona tauaiga ma uō ia ave lana tama i mātua o lana tane, ae na filifili o ia e tuu lana tama e na te tausia. Na maofa le tane i le auala na avea ai le faapotopotoga ma sulufaʻiga mo lana avā ma le la pepe. O lea na suʻesuʻe ai e le tane le Tusi Paia ma amata ona auai faatasi ma lana avā ma le la tama i sauniga. Pe e te manatu na lagona e lenei fafine na tali mai Ieova i lana tatalo faatauanau? E mautinoa o lona lagona lenā.
17. O ā taʻiala ua tatou maua e faatatau i tagata suʻesuʻe o le Tusi Paia?
17 Mulimuli i taʻiala. O se isi auala tāua e faaalia ai lo tatou faamaoni i le Atua, o le mulimuli lea i taʻiala ua tatou maua mai i lana faalapotopotoga. O se faataʻitaʻiga, seʻi manatu i fautuaga na aumai e faatatau i a tatou tagata suʻesuʻe o le Tusi Paia. Ua fautuaina i tatou o le taimi lava e mautū ai se suʻesuʻega ma se tasi i le tusi O ā Aʻoaʻoga Moni a le Tusi Paia? ia faaalu ni nai minute pe a māeʻa suʻesuʻega taʻitasi, ina ia faauaʻi atu le tagata i le faalapotopotoga a Ieova. E mafai ona faia faapea e ala i le faaaogā o le vitiō O ā Mea o Loo Faia i se Maota mo Sauniga? ma le polosiua O Ai o Loo Faia le Finagalo o Ieova i Aso Nei? Pe a māeʻa ona suʻesuʻe le tusi Aʻoaʻoga Moni ma se suʻesuʻega ua agaʻigaʻi i luma, ua fautuaina i tatou ia suʻesuʻe le tusi ʻIa Faatumau iā te Outou i le Alofa o le Atua,’ e tusa lava po ua uma ona papatiso lenā tagata. Ua aumaia e le faalapotopotoga lenei taʻiala ina ia fesoasoani i soo fou ia “mausalī i le faatuatua.” (Kolo. 2:7) Po o e mulimuli i na fautuaga mai i le faalapotopotoga a Ieova?
18, 19. O ā nisi o māfuaaga e tatau ai ona tatou faafetai atu iā Ieova?
18 E tele māfuaaga e tatau ai ona tatou faafetai atu iā Ieova. O loo tatou nofo aitalafu iā te ia, auā pe ana leai o ia semanū e lē mafai ona tatou gaoioi ma ola ai i lenei lalolagi. (Galu. 17:27, 28) Ua ia tuuina mai iā i tatou se meaalofa e matuā tautele, o lana Afioga le Tusi Paia. E tatou te talia ma le lotofaafetai le Tusi Paia o le feʻau a le Atua, e pei foʻi ona maua e Kerisiano i Tesalonia le Afioga a le Atua ma talia.
19 Ua fesoasoani le Afioga tusia a le Atua ina ia tatou mafuta vavalalata atu ai iā Ieova, ma ua ia mafuta vavalalata mai foʻi iā i tatou. (Iako. 4:8) Ua aumaia e lo tatou Tamā i le lagi se faaeaga matagofie, o le avea lea o i tatou ma vaega o lana faalapotopotoga. Maʻeu lo tatou lotofaafetai mo na faamanuiaga! Ua pei o tatou lagona o le faisalamo o lē na pese: “Inā faafetai atu ia iā Ieova, auā e lelei o ia: Auā e faavavau lava lona alofa faamaoni.” (Sala. 136:1) E 26 taimi o loo taʻua ai i le Salamo 136 le faaupuga “e faavavau lava lona alofa.” Pe afai e faaauau ona tatou faamaoni iā Ieova ma lana faalapotopotoga, o le a tatou tofo i le moni o nei upu faamāfanafanaloto, auā o le a tatou maua ai le ola e faavavau!


c: text/html

text:
Faamatalaga mo Ofisa ma Maimoaga
E matou te valaaulia ma le faaaloalo oe e maimoa i a matou ofisa ma fale lomitusi. Suʻe nofoaga ma taimi o maimoaga.
Côte d’Ivoire
Rue J-58 - Lot 1758
Deux-Plateaux
3ème tranche, Vallon
ABIDJAN
CÔTE D’IVOIRE
+225 2241-3606
Maimoaga
Aso Gafua i le Aso Faraile
2:00 p.m. i le 4:00 p.m.
E 1 le itula le umi
Vala Mataʻina
E faaliliuina lomiga faale-Tusi Paia i le gagana Abbey, Attié, Baoulé, Bété, Gouro, Guéré, Sénoufo, ma le Yacouba. E puʻeina ai foʻi polosiua e faalogologo i ai faapea tala i nisi o gagana.

robotstxt: allowed

filter: keep


text:
TOLENIGA MO LE FAIVA I LE FANUA
Faaleleia o o Tatou Tomai i le Faiva—Tusi Sau Oe Lava Taulimaga mo Mekasini
MĀFUAAGA E TĀUA AI: E ui lava o loo iai manatu aogā i taulimaga o loo saunia atu i le polokalame mo le sauniga, ae o nei taulimaga ua na o ni taʻiala faataʻitaʻi. E ao ona e faaaogā au oe lava upu. E te ono faaaogāina foʻi se isi faafeiloaʻiga po o se isi mataupu e te manatu e fiafia i ai tagata o le oganuu. O lea, afai ua māeʻa ona e faitauina le mekasini, iloilo taulimaga faataʻitaʻi, ma matamata le vitiō o taulimaga faataʻitaʻi, ona e faaaogā loa lea o fautuaga o loo mulimuli mai e fafau aʻe ai sau taulimaga.
LE AUALA E FAI AI:
Fesili ifo, ʻPe ou te manaʻo e faaaogā se tasi o nei taulimaga faataʻitaʻi?’
IOE
Sauni au upu tomua. Pe a māeʻa se faafeiloaʻiga masani, ia faailoa puupuu atu le māfuaaga o lou asiasi atu. (Faataʻitaʻiga: “Ua ou asiasi mai ona . . . “)
Iloilo le auala e faafesootaʻi ai le fesili agaʻi i le mau, ma le ofo. (Faataʻitaʻiga: Pe a faatomua se mau, e te ono faapea atu: “E maua le tali faamalieloto o lenā fesili i le mau lenei.”)
LEAI
Filifili se mataupu mai i le mekasini e te fiafia i ai ma e fetaui i lau oganuu
Filifili se fesili e fai atu e faaoso naunau ma amata ai se talanoaga, ae ʻalofia fesili e lē mautonu ai le tagata o le aiga. (Faataʻitaʻiga: O fesili o loo i le itulau e 2 o le mekasini.)
Filifili se mau e faitau. (Afai o loo e ofoina le Ala Mai!, e pule la oe pe faitau se mau pe leai, auā o lenei mekasini e mo tagata e itiiti lo latou iloa i le Tusi Paia ma atonu e lē fiafia i lotu.)
Ia saunia se fuaiupu se tasi pe lua e fai atu i le tagata, e faamatala ai le auala e na te maua ai aogā mai le faitauina o le mataupu.
PE A TALI MAI IOE PE LEAI
Sauni se fesili e tali i le isi au asiasiga
Fai faamaumauga e fesoasoani iā te oe e manatua ai tala e te manaʻo e fai atu pe a toe asia le tagata


text:
Fa’amanatu e le malo le aso mo fitafita tuai
O le aso Gafua o le vaiaso fou, aso 12 Novema o le a faamanatuina ai le aso faapitoa mo Fitafita Tuai o le taua, i se sauniga lotu puupuu e faia lea i le malae o le Veterans Stadium i Tafuna.
O le afioga i le kovana sili ia Togiola Tulafono o le a saunoa i le saunoaga autu o le aso, e pei ona faatulaga mai i le polokalame o lea aso.
O le aso mo Fitafita Tuai e faamanatuina i le aso 11 Novema, ae talu ai o le aso Sa e pau tonu i ai le aso lea, o le mafuaaga lea ua faamanatu ai lenei aso faapitoa i le aso Gafua e sosoo ai, e pei ona tuuina mai i le polokalame a le alii kovana sili, lea foi ua avea ai le aso Gafua o se aso malolo faitauina a le malo.
I lana poloaiga mo le faamanatuina o lenei aso taua na saunoa ai Togiola e faapea, i le 236 tausaga talu ai, sa tuuina mai ai e i latou na faamanatuina lenei aso le feau e faapea, o i latou uma sa tautua i vaega au e tatau ona tutusa uma le faamanatuina o la latou tautua mo le malo tele, atoa ai ma le puipuiga o le filemu o le lalolagi.
Saunoa Togiola e faapea, i le 112 tausaga talu ai, na ofo atu ai soifua o tuaa o Samoa ina ia fai so latou sao mo lenei faamoemoe taua.
I le faamanatuina ai o lenei aso taua, ua talosagina ai e Togiola le atunuu atoa, ina ia faamanatu i le agaga taua lenei aso e aloaia ai le tautua sa ofoina atu e tama fanau a Samoa i vaega au a le malo tele.
Na taua foi e le alii kovana e faapea, e le gata o lenei aso o le a faamanatuina ai le tautua sa ofoina atu e fitafita tuai sa tautua i vaega au a le malo tele, ae faapena foi i a i latou o lo o tautua pea e oo mai i le taimi nei.
O le susuga Rev. Liu Tofili o le feagaiga o le Ekalesia EFKAS mai Fagamalo o le a taitaia le sauniga i se tatalo puupuu, ao lumanai ai le tuuina mai o le feau autu mai le alii kovana sili.
O le Sui Failautusi o le Ofisa o Mataupu Tau Samoa, tofa Nanai K. Afuola, o ia foi o se fitafita tuai mai le vaega a le U.S Marine Corps o le a avea ma fofoga o le aso.
O sui mai vaega o le JROTC a aoga maualuluga faapea ai ma le Army Faaleoleo o le a tofu sao i le faamatagofieina o lea aso taua.


text:
Lefèvre d’Étaples—Na Manaʻo e Malamalama Tagata Lautele i le Afioga a le Atua
I SE tasi o Aso Sa i le taeao i le tauamatamataga o le vaitausaga o le 1520, na faateʻia ai tagata i Meaux, o se aai laʻitiiti e latalata i Pale i se mea na latou faalogo ai i le lotu. Na latou faalogo i le faitauina o Tusi a Evagelia i le gagana Falani nai lo o le gagana Latina!
O le tagata faaliliu o le Tusi Paia na faatinoina lenei galuega, o Jacques Lefèvre d’Étaples (i le gagana Latina o Jacobus Faber Stapulensis). Na ia tusi i se taimi mulimuli ane i se tasi o ana uō vavalalata: “E faigatā ona talitonuina le uunaʻia e le Atua o mafaufau o [tagata] lautele i nisi o nofoaga, ina ia malamalama i lana Afioga.”
I lenā taimi na tetee le lotu Katoliko ma faitofā o le Tusi Paia i Pale, i le faaaogāina o faaliliuga o le Tusi Paia i isi gagana. O le ā la na uunaʻia ai Lefèvre e faaliliu le Tusi Paia i le gagana Falani? Na faapefea ona ia fesoasoani i tagata lautele e malamalama i le Afioga a le Atua?
SAʻILIA LE UIGA MONI O LE TUSI PAIA
A o leʻi avea Lefèvre ma tagata faaliliu o le Tusi Paia, sa uaʻi atu o ia i le toe faasaʻo o le uiga moni o filosofia ma talitonuga faalotu. Na ia mātauina e masani ona aafia tusitusiga anamua ona o le faauigasesē o manatu, faatasi ai ma mea sesē i faaliliuga a o faagasolo senituri. O ana saʻiliʻiliga i le uiga moni o tusitusiga anamua, na amata ai ona ia iloiloina totoʻa le Tusi Paia a le lotu Katoliko, o le Vulgate i le gagana Latina.
O ana saʻiliʻiliga māeʻaeʻa i le Tusi Paia na ia manatu ai, “pe a suʻesuʻeina na o upu moni mai i le Atua . . . e maua ai le fiafiaga sili.” O lea na lē toe suʻesuʻeina ai e Lefèvre filosofia, ae na ia faaalu lona malosi atoa e faaliliu ai le Tusi Paia.
I le 1509, na lomia ai e Lefèvre se faatusatusaga o ni faaliliuga se lima o le tusi o Salamo i le gagana Latina, * e aofia ai ma ana faasaʻoga o le Vulgate. Sa ese o ia mai i isi faitofā i lona vaitaimi, ona o lona naunau e faaaogā le auala masani ma faigofie e faamatala ai mau o le Tusi Paia. O le auala na ia faamatalaina ai le Tusi Paia, na iai se aafiaga tele i isi faitofā o le Tusi Paia ma ē na toefuataʻiina le lotu.—Tagaʻi i le pusa “ Le Auala na Aafia ai Martin Luther i Tusitusiga a Lefèvre.”
Na fanau mai Lefèvre o se tagata Katoliko, ae na ia maumauaʻi e faatoʻā mafai ona fuataʻi le lotu pe a aʻoaʻoina lelei le Tusi Paia i tagata lautele. Ae faapefea ona maua e tagata lautele aogā mai i le Tusi Paia, pe afai e na o le gagana Latina sa tele ina maua ai?
SE FAALILIUGA O LE TUSI PAIA NA MAUA E TAGATA UMA
O le naunau tele o Lefèvre i le Afioga a le Atua, na ia maumauaʻi ai e maua e le toʻatele o tagata le Tusi Paia. Na ausia lenā sini ina ua ia lomia iā Iuni i le 1523 le faaliliuga faa-Falani o Tusi o Evagelia, i ni lomiga lāiti se lua. O le tau o le lomiga laʻitiiti e tasi, o le ʻafa lea o le tau o le lomiga masani, ma na faigofie i tagata e utiuti le faasoa ona maua se kopi o le Tusi Paia.
Na vave le tali ma le naunau mai o tagata. O le matuā naunau o fafine ma tamāloloa e faitau i fetalaiga a Iesu i la latou gagana, na uma ai ona faatau uluaʻi kopi e 1,200 na lomiaina ina ua mavae ni nai masina.
TU ATU MA LE LOTOTELE MO LE TUSI PAIA
I le faatomuaga o Tusi o Evagelia, na faamatala ai e Lefèvre na ia faia lenei faaliliuga faa-Falani i se auala e faigofie ai i “tagata lautele” o le lotu, ona “malamalama i upu moni e faatatau i Evagelia e pei o i latou o loo iai Tusi Paia i le gagana Latina.” Aiseā na naunau ai Lefèvre e iloa e tagata lautele aʻoaʻoga a le Tusi Paia?
Na malamalama lelei Lefèvre i aafiaga o le Lotu Katoliko ona o aʻoaʻoga faaletagata ma filosofia. (Mareko 7:7; Kolose 2:8) Na ia talitonu ʻua oo i le taimi e aʻoaʻoina ai i le lalolagi atoa Tusi o Evagelia, ma lē toe taʻitaʻisesēina ai i aʻoaʻoga sesē a tagata.’
Na maumauaʻi foʻi Lefèvre e faaalialia le sesē o tuuaʻiga lē faavaea a i latou na tetee i le faaliliuina o le Tusi Paia i le gagana Falani. Na ia taʻusala lo latou faafiaamiotonu i le faapea mai: “E faapefea ona latou aʻoaʻoina [tagata] e tausia faatonuga uma a Iesu Keriso, pe afai e latou te lē lotomalilie e aʻoaʻo tagata lautele e faatatau i le Afioga a le Atua i a latou lava gagana?”
E leʻi umi lava ae taumafai faitofā o le Tusi Paia i le Iunivesite o Pale e taʻua o Sorbonne, e taofi taumafaiga a Lefèvre. Iā Aokuso i le 1523, na latou tetee ai i faaliliuga o le Tusi Paia i le gagana Falani faapea faamatalaga e faatatau i le Tusi Paia, ma manatu i ai e “leaga mo le Lotu.” Pe ana leai le tupu o Falani o Francis I, e taʻusalaina Lefèvre o sē e tetee.
ʻE LEʻI TALI ATU’ AE NA FAAMĀEʻA LANA GALUEGA
E leʻi faatagaina e Lefèvre nei finauga e tosina ese ai o ia mai i le faaliliuina o le Tusi Paia. I le 1524 ina ua māeʻa lana faaliliuga o Tusitusiga Paia Eleni (po o le Feagaiga Fou), na tatalaina ai lana faaliliuga faa-Falani o le tusi o Salamo, ina ia mafai ai e tagata talitonu ona tatalo “ma le lotoatoa ma ni faalogona loloto.”
Na vave ona iloiloina totoʻa e faitofā i Sorbonne ia faaliliuga a Lefèvre. E leʻi umi ae latou faatonuina le susunuina i luma o le lautele o faaliliuga a Lefèvre, ma taʻusalaina isi tusitusiga na “lagolagoina ai le tetee a Luther.” Ina ua aami mai o ia e nei faitofā ina ia faamatala ona manatu, na filifili Lefèvre “e lē tali” atu ae sola i Strasbourg. O i inā na faaauau ai ona ia faaliliuina ma le faaeteete le Tusi Paia. E ui na manatu isi na palaai o ia, ae na talitonu Lefèvre o le auala sili lea e tali atu ai iā i latou e lē talisapaia “penina” tautele o le Tusi Paia.
E toeitiiti atoa le tausaga talu ona sola Lefèvre, ae tofia loa o ia e le tupu o Francis I ina ia avea ma faiaʻoga i lona atalii e fā tausaga o Charles. O lenei galuega na maua ai e Lefèvre le tele o le taimi e faamāeʻa ai lana faaliliuga o le Tusi Paia. I le 1530 na lomia ai lana faaliliuga atoa o le Tusi Paia i fafo atu o Falani, i Antwerp i Peleseuma, i lalo o le faatagaga a le emeperoa o Charles V. *
MOOMOOGA LELEI AE E LEʻI TAUNUU
I le olaga o Lefèvre na ia moomoo ai e lafoaʻi e le lotu tū masani a tagata, ae toe foʻi i le aʻoaʻoina o le poto saʻo o le Tusi Paia. Na ia talitonu maumauaʻi o “le aiā tatau, po o le tiute o Kerisiano taʻitasi le faitau ma le aʻoaʻoina o le Tusi Paia.” O le māfuaaga lea na ia galue malosi ai ina ia maua e tagata uma le Tusi Paia. E ui e leʻi taunuu le faanaunauga o Lefèvre e toefuataʻiina le lotu, ae na lauiloa pea o ia i lona fesoasoani i tagata lautele e malamalama i le Afioga a le Atua.
^ pala. 8 O le Fivefold Psalter sa iai faaliliuga e lima o le Salamo ma na aofia ai ma se vaega na iai faalupega e faasino i le Atua, ma le Tetakalamatone, o mataʻitusi Eperu ia e fā e faaatagia mai ai le suafa o le Atua.
^ pala. 21 I le lima tausaga mulimuli ane i le 1535, na tatala ai e le tagata faaliliu mai i Falani o Olivétan lana faaliliuga o le Tusi Paia e faavae mai i uluaʻi gagana. Na matuā faalagolago o ia i faaliliuga a Lefèvre ina ua ia faaliliuina Tusitusiga Paia Eleni.
Faitau Atili
Pe e Saʻo Aʻiaʻi le Tusi Paia?
Afai o le Tusi Paia e mai le Atua, e tatau la ona sili atu i lo o se isi lava tusi.


text:
TALA MAI SAMOA
MALIU INA UA TOFU TAAVALE TOFE I TIAVI
O lo o faaauau pea suesuega a leoleo i le faalavelave na tulai mai i le aso Tofi o le vaiaso nei, lea na maliu ai se alii mai Amerika ina ua tofu lana taavale i se tofe i Tiavi, i le vaega tonu lea e i ai le mata’aga o le afu i Tiavi. Na faaalia e faapea, sa alu atu lea alii Amerika i lana taavale, ae i tua o le auala pasi mai le pa uamea lea e masani ona tumutumu i ai maimoaga ma puega ata, ma faasasao loa i le tofe.
Na faamautu mai e le komesina lagolago, le susuga Leaupepe Fatu Pula e faapea, ua maliu lea alii ma o lo o masalomia sa pule lea alii i lona ola. Sa faigaluega ai sui o le vaega o le Tinei Mu ma Faalavelave Faafuasei i le tau sailia o le tino o lea alii i le tofe na pa’u i ai lana taavale ma faatoa maua i le te’a o le 12 i le vaeluaga o le po.
MOLI TAUMAFAI NANA MAFUAAGA MALIU LONA TOALUA
O le aso 19 o le masina nei o le a tulai ai i luma o le faamasinoga le tama mai Toamua lea sa ia lipotia i leoleo e faapea na maliu lona toalua ina ua pule i lona ola. Peitai ina ua suesueina e leoleo le tino maliu o lea tina, sa latou maua ai ni mailoga o ni tulaga lima o se tagata ma e foliga mai sa titina e se isi lea tina. Na logoina leoleo i lea faalavelave e faapea, o se tina mai Toamua ua pule i lona soifua.
Sa suesue e leoleo lea mataupu ma iloa ai sa i ai se feeseeseaiga i le va o lea tina ma lona toalua ma sa faaoolima ai lea tama i lona toalua. Ua molia nei lea tama i le fasioti tagata faamoemoeina ma e ono molia foi o ia i le tala pepelo ma le taumafai e nana le mafuaaga tonu o le maliu o lona toalua. O le tina ua maliu e 29 tausaga o lona soifua mai le afioaga o Vailoa, Aleipata ma sa nonofo ma lona toalua i le aiga o lona toalua i Toamua.
LE FIAFIA TOATELE I LE LEAI O NI FAIGAMALAGA I TUTUILA
O le aso Faraile ananafi na atoa i ai le tolu o aso sosoo e lei toe malaga se vaalele a le Polenisia mai le malae vaalele i Fagalii mo Pago Pago, Amerika Samoa ma o lea faaletonu ua le fiafia ai le faitau selau o tagata sa fuafua e malaga i le teritori i faigamalaga masani a le Polenisia. Na faaalia e le alii pule o le Polenisia, le susuga Taua Fatu Tielu e faapea, na taofia a latou faigamalaga i le aso Lua ona o se faaletonu i se tasi o afi o le vaalele.
Na faamalamalama mai e Taua, o le afi o lo o faaletonu e tatau ona suesueina auiliili ma faataitai faatele, faatoa mafai ai ona toe malaga ma se pasese. Na toe saunoa Taua, e le mafai foi ona faaaoga le isi a latou vaalele ona o lo o toe vali. E lei mafai ona ia faamautuina mai po o afea o le a toe faaauau ai faigamalaga i Amerika Samoa ma sa ia faamalulu i le toatele o le pasese sa totogi o latou pepa malaga i faigamalaga a le Polenisia mo le teritori. Ae le na o le Polenisia o lo o faaletonu ana faigamalaga i le taimi nei.
FAAVAE SE AULOTU EFKS FOU I NU’U
Ua faatuina nei se aulotu fou a le Ekalesia Faapotopotoga Kerisiano i Samoa i le afioaga o Nu’u lea sa faia ai se sauniga lotu faapitoa i le aso Sa ona sei mavae atu nei. O le faafeagaiga ua galulue ai nei o le susuga ia Letaulau Pesaleli ma le faletua ia Tina ma nai o la alo e toalua. I le sauniga i le aso Sa na tea nei lea na taitaia e le susuga i le Toeaina o le pulega a Faleata, le susuga Faauuga Matautia, ae o le lauga na fofogaina e le susuga i le Toeaina Faatonu o le matagaluega a Faleata, le susuga i le Toeaina ia Tavita Anesone.
Na saunoa le susuga i le faafeagaiga ia Letaulau Pesaleli, o lana aulotu EFKS ua i ai nei i Nu’u, o lo o i le faamalumaluga a le pulega a Faleata, i le polokalama faamisiona a le ekalesia ma o le uluai taimi lenei ua faatuina ai se aulotu i lalo o lea polokalama, e pei ona ua faatauina ai e le ekalesia le lua eka o fanua aua lea faamoemoe, ma o se taimi o muamua o lo o fuafua e faatuina ai se malumalu a le ekalesia pe a agai atu i se tulaga mautu ma le maopopo mulimuli ane
FAAILOA PULE N.U.S MAFUAAGA LE SU’E AI ISI TAMAITI AOGA
Ua tali mai le alii pule o le Iunivesete Aoao o Samoa, le susuga Fui Leapai Asofou Soo e tusa ma le mataupu lea ua matua vevesi ai le toatele o tamaiti aoga o le iunivesete faapea o latou matua, ona ua le mafai ona sue a latou fanau ina ua le maea ona totogi a latou pili aoga, i le aso Faraile o le vaiaso na tea nei lea na faagata ai le totogiina o pili aoga.
Na saunoa le alii pule, e le toe i ai lava se avanoa mo i latou e toa 327 e lei maea ona totogi o latou pili, e toa sue ai a latou suega mo lenei tausaga. Peitai, e mafai ona faatali seia aulia le tausaga fou ona toe aooga lea, ae e ao lava ona totogi maea a latou pili tuua faatoa mafai ona toe resitala e aooga. Na taua e Fui, o le lisi o i latou e lei maea ona totogi a latou pili, e oo lava i le tausaga e 2007 o lo o i ai i latou o lo o nonofo aitalafu i a latou pili aoga ma e silia ma le $300,000 le tinoitupe lea o lo o i tua mai pili aoga. Fai mai a ia, o se tupe tele lea tupe ma e faamoemoe i ai le iunivesete i lona faagaioiga.
Saunia: L.A.F./Naenae Productions